**Festival Konvergencie prinesie nevšedné hudobné zážitky**

**Medzinárodný festival komornej hudby Konvergencie tento rok oslavuje 25. výročie svojho vzniku. Od roku 1999, keď ho založil renomovaný slovenský violončelista Jozef Lupták, sa stal synonymom kvalitnej dramaturgie, výnimočných interpretačných výkonov a atmosféry, ktorá spája ľudí prostredníctvom hudby. Po úspešnom úvode v Bratislave festival pokračuje od 4. októbra v Žiline a Banskej Bystrici, kde prinesie sériu koncertov s dielami klasikov i súčasných skladateľov.**

V žilinskej Novej synagóge, v Evanjelickom kostole na Lazovnej ulici v Banskej Bystrici a v Divadle Štúdia tanca zaznejú diela klasikov Johannesa Brahmsa, Ernő Dohnányiho, Ernesta Blocha, ale aj zaujímavých súčasných autorov ako Valentin Silvestrov, Osvaldo Golijov či Hans Zimmer. Dramaturgia Konvergencií aj v tomto prípade prepojila tradície komornej hudby s inovatívnymi projektmi.

**Mystická hudba**

V rámci programu **Modlitby a sny** zaznie kompozícia *Sny a modlitby Izáka Slepého* od súčasného argentínsko-amerického skladateľa, držiteľa Grammy, **Osvalda Golijova**. Mystické dielo, skomponované pre klarinet a sláčikové nástroje s využitím štýlu známeho ako klezmer je jedným zo skladateľových najpôsobivejších diel. Pre Konvergencie skladbu naštudoval vynikajúci slovenský klarinetista **Branislav Dugovič**, známy svojou štýlovou univerzálnosťou i originálnou autorskou tvorbou. Golijov sa pri komponovaní sugestívneho diela inšpiroval myšlienkami rabína Izáka Slepého, významnej osobnosti židovského stredovekého mysticizmu. Spolu s dielom Golijova zaznie v žilinskej Novej synagóge aj obľúbená *Suita „Zo židovského života“* od **Ernesta Blocha** s violončelistom **Jozefom Luptákom** a výber z krehkých klavírnych bagatel súčasného ukrajinského skladateľa **Valentina Silvestrova**, ktoré zahrá **Ivan Šiller**.

**Dohnányi & Brahms**

Veľký nemecký romantický skladateľ **Johannes Brahms** veril, že akýkoľvek pokrok v hudbe je možný len na základe dôverného poznania minulosti. Jeho cieľom bolo vytvoriť hudbu, ktorá pretrvá. Príkladom môže byť nádherné *Sláčikové sexteto č. 1 B dur, op. 18*, ktoré zaznie v interpretácii popredných slovenských umelcov **Petra Bieleho** (SK/ES, husle), **Daniela Rumlera** (husle), **Martina Rumana**, **Pertra Zwiebela** (viola), **Andreja Gála** a **Jozefa Luptáka** (vilolončelo), ktorý je aj umeleckým riaditeľom festivalu.Podľa jeho slov „*Brahmsova komorná hudba patrí medzi to najlepšie, čo v európskej tradícii máme. Ovplyvnila celé generácie skladateľov i interpretov.*“ Prvou publikovanou skladbou **Ernő Dohnányiho** bolo *Klavírne kvinteto c mol*, ktoré skomponoval, keď mal 18 rokov. Brahms toto dielo považoval za mimoriadne a zasadil sa za jeho uvedenie. Na Konvergenciách zaznie Dohnányiho brilantná *Serenáda C dur, op. 10* pre sláčikové trio v žilinskej Novej synagóge aj v Evanjelickom kostole na Lazovnej ulici v Banskej Bystrici.

**Interstellar**

Ďalším nevšedným zážitkom bude koncert inšpirovaný hudbou z filmu *Interstellar*, na ktorom zaznejú komorné úpravy skladieb **Hansa Zimmera** zo soundtracku k oscarovej snímke Christophera Nolana. Oceňovaný skladateľ je považovaný za jedného z najinovatívnejších talentov Hollywoodu. Hudba z filmu *Interstellar* vytvára priestor na hlboké zamyslenie nad veľkými otázkami o ľudskosti, zmysle nášho bytia a vzťahu medzi človekom a transcendentnom. Zaznie v Novej synagóge Žilina a v Divadle Štúdia tanca v interpretácii **Jozefa Luptáka** (violončelo), **Borisa Lenka** (akordeón) a **Jordany Palovičovej** (klávesy). Hudobný zážitok umocnia vizualizácie **Jána Šicka**.

**Hudobné mosty**

Nórsko-slovenský projekt **Building Bridges** je s Banskou Bystricou úzko prepojený, pretože práve tu začal svoju púť na jar 2022. Do Žiliny prichádza prvýkrát. Elitní slovenskí a nórski hudobníci z oblasti jazzu, vážnej hudby a world music sa spojili na Konvergenciách a vďaka hudobným priateľstvám, ktoré vznikli po koncertoch na Slovensku i v Nórsku, sa objavila idea nahrať album ***Spev***, vydaný v júli 2024. *„S fenomenálnym hudobníkom, skladateľom a improvizátorom Nilsom Øklandom sme sa prvýkrát stretli v Osle. Keď vybral hardangerské husle a zahral pár melódií, začal som tušiť, že nás spolu čaká vzrušujúce hudobné dobrodružstvo,”*opisuje začiatky projektu violončelista Jozef Lupták. Spolu s ním a **Nilsom** **Øklandom** tvoria Building Bridges aj speváčky **Åsne Valland** **Nordli** (NO) a **Gabriela** **Kováčiková**, hudobníci **Boris** **Lenko** (akordeón), **Branislav** **Dugovič** (klarinet) a **Róbert** **Ragan** (kontrabas). Na nahrávke *Spev*, ktorá podmanivo spája rôzne žánre, poetiky a vplyvy severskej i slovenskej ľudovej hudby, spolupracovali legendárny nórsky producent **Audun** **Strype** a **Daniel** **Salontay** z kapely Longital. Koncertná podoba albumu mala premiéru na Pohode 2024 a po Žiline a Banskej Bystrici sa predstaví aj v Nórsku.

**Oslava slobody v umení**

Tak ako festival Konvergencie, aj **Divadlo Štúdio tanca** oslavuje 25 rokov tvorivej slobody. Jej význam si pripomenú spoločným predstavením ***Freedom Dance***, ktoré malo premiéru 17. septembra v Bratislave. V Divadle Štúdio tanca si ho budete môcť pozrieť v utorok 8. októbra. Podľa slov Jozefa Luptáka: „*Freedom Dance je naším spoločným vyjadrením, odkazom spoločnosti momentálne trpiacej strachom a utiekajúcej sa k autokracii založenej na politickom divadle. Je hľadaním pravdy v dobe, keď sú pozitívne hodnoty spochybňované. Oslavuje slobodu v živote, rešpekt k druhým a vyzdvihuje hodnoty vzájomnosti.*“

* Predpredaj vstupeniek a program: [www.konvergencie.sk/vstupenky](http://www.konvergencie.sk/vstupenky/)
* Informácie o novom albume projektu Building Bridges: [www.konvergencie.sk/spev](https://www.konvergencie.sk/spev)
* singel Most / Bro projektu Building Bridges: <https://bit.ly/45wQr1X>

*Konvergencie z verejných zdrojov podporil Fond na podporu umenia. Konajú sa pod záštitou primátora mesta Žilina Petra Fiabáneho.*

*Hlavní partneri: Západoslovenská energetika, a.s., Nadácia Slovenskej sporiteľne*

*Za podporu ďakujeme aj partnerom: SOZA, Nová synagóga Žilina, Divadlo Štúdio tanca, Stredoslovenské osvetové stredisko Banská Bystrica, Hogo Fogo – Jazz & Art Club a ďalším partnerom a mediálnym partnerom.*

**Program:**

**04.10.2024 / 18:00 / Nová synagóga Žilina  
Modlitby a sny**

Ernest BLOCH (1880 – 1959): *Suita „Zo židovského života“*

Valentin SILVESTROV (1937): *3 Bagatellen, op. 1*

Osvaldo GOLIJOV (1960): *Dreams and Prayers Isaac the Blind*

Branislav DUGOVIČ, klarinet/ Peter BIELY (SK/ES), Daniel RUMLER, husle/ Peter ZWIEBEL, viola/ Jozef LUPTÁK, violončelo/ Ivan ŠILLER, klavír

**Building Bridges: SPEV**Åsne Valland NORDLI (NO), Gabriela KOVÁČIKOVÁ, spev / Nils ØKLAND (NO), hardangerské husle / Jozef LUPTÁK, violončelo / Boris LENKO, akordeón, bandoneón / Branislav DUGOVIČ, klarinet, basklarinet / Robert RAGAN, kontrabas

**05.10.2024 / 18:00 / Nová synagóga Žilina**

**Dohnányi & Brahms**

Ernő DOHNÁNYI (1877 – 1960): *Serenáda C dur, op. 10*

Johannes BRAHMS(1833 – 1897): *Sláčikové sexteto č. 1 B dur, op. 18*

Peter BIELY (SK/ES), husle / Daniel RUMLER, husle / Martin RUMAN, Peter ZWIEBEL viola / Jozef LUPTÁK, Andrej GÁL, violončelo  
**Hans Zimmer: INTERSTELLAR**Jozef LUPTÁK, violončelo / Boris LENKO, akordeón, bandoneón / Jordana PALOVIČOVÁ, klávesy / Ján ŠICKO, vizualizácie

**06.10.2024 / 17:00 / Evanjelický kostol na Lazovnej ulici, Banská Bystrica  
Dohnányi & Brahms**

Ernő DOHNÁNYI (1877 – 1960): *Serenáda C dur, op. 10*

Johannes BRAHMS(1833 – 1897): *Sláčikové sexteto č. 1 B dur, op. 18*

Peter BIELY (SK/ES), Daniel RUMLER, husle / Martin RUMAN, Peter ZWIEBEL viola / Jozef LUPTÁK, Andrej GÁL, violončelo

**Building Bridges: SPEV**Åsne Valland NORDLI (NO), Gabriela KOVÁČIKOVÁ, spev / Nils ØKLAND (NO), hardangerské husle / Jozef LUPTÁK, violončelo / Boris LENKO, akordeón, bandoneón / Branislav DUGOVIČ, klarinet, basklarinet / Robert RAGAN, kontrabas

**08.10.2024 / 19:00 / Divadlo Štúdio tanca, Banská Bystrica  
Freedom Dance**  
Cindy NG, Ľubomír KÚTNIK, Martina HÁJKOVÁ, Jason YAP, Lenka MIČINCOVÁ, Jack STRÖMBERG, tanec   
Jozef LUPTÁK, violončelo / Boris LENKO, akordeón / Branislav DUGOVIČ, klarinet   
**Hans Zimmer: INTERSTELLAR**Jozef LUPTÁK, violončelo / Boris LENKO, akordeón, bandoneón / Jordana PALOVIČOVÁ, klávesy / Ján ŠICKO, vizualizácie